DÔVODOVÁ SPRÁVA

KONTEXT NÁVRHU

1. Pravidlá, ktoré sa uplatňujú na finančné príspevky z Európskeho fondu na prispôsobenie sa globalizácii (EGF) v prípade žiadostí podaných pred 31. decembrom 2013, sú stanovené v nariadení Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii (ďalej len „nariadenie o EGF“)[1].

2. Belgicko podalo žiadosť EGF/2013/007 BE/Hainaut steel (Duferco-NLMK) o finančný príspevok z EGF 27. septembra 2013 v dôsledku prepúšťania spojeného so zatvorením podniku Duferco Belgium SA (ďalej len „Duferco“) a znižovaním stavov v podniku NLMK La Louvière SA (ďalej len „NLMK“), ktoré sa oba nachádzajú v meste La Louvière[2]. Žiadosť bola dopĺňaná o ďalšie informácie až do 4. júla 2014.

3. Po preskúmaní tejto žiadosti Komisia dospela v súlade so všetkými uplatniteľnými ustanoveniami nariadenia o EGF k záveru, že podmienky na udelenie finančného príspevku z EGF sú splnené.

ZHRNUTIE ŽIADOSTI

Žiadosť o podporu z EGF: || EGF/2013/007 BE/Hainaut steel (Duferco-NLMK)

Členský štát || Belgicko

Dátum podania žiadosti: || 27. 9. 2013

Kritérium zásahu || Článok 2 ods. 2 nariadenia o EGF

Príslušný(-é) región(-y) (úroveň NUTS 2) || BE32 Prov. Hainaut

Odvetvie(-a) ekonomickej činnosti (divízia NACE rev. 2): || Divízia 24 „Výroba a spracovanie kovov“

Referenčné obdobie: || 22. 1. 2013 – 22. 10. 2013

Dátum, odkedy sa začali poskytovať personalizované služby pre dotknutých pracovníkov || 1. 6. 2013

Počet prepustených pracovníkov v referenčnom období: || 708

Odhadovaný počet osôb, na ktoré sa opatrenia budú vzťahovať: || 701

Rozpočet na personalizované služby: || 1 891 134 EUR

Rozpočet na vykonávanie EGF: || 72 778 EUR (3,7 % celkového rozpočtu)

Celkový rozpočet: || 1 963 912 EUR

Finančný príspevok požadovaný z fondu EGF || 981 956 EUR (50 % celkového rozpočtu)

ANALÝZA ŽIADOSTI

Súvislosť medzi prepúšťaním a vážnymi zmenami v štruktúre svetového obchodu v dôsledku globalizácie

4. Žiadosť sa týka podnikov Duferco a NLMK. Podnik Duferco vyrábal ploché (brámy) a dlhé výrobky (sochory, drôt). NLMK vyrába ploché výrobky (valcované za tepla a za studena, pásy). Dotknuté odvetvia ekonomickej činnosti sa v rámci klasifikácie NACE Rev. 2[3] zaraďujú do divízie 24 „Výroba a spracovanie kovov“.

5. Na účely preukázania súvislosti medzi prepúšťaním a vážnymi štrukturálnymi zmenami v usporiadaní svetového obchodu v dôsledku globalizácie belgické orgány uvádzajú, že v odvetví výroby ocele došlo k vážnym hospodárskym problémom, a to najmä k rýchlemu znižovaniu trhového podielu EÚ. Vzhľadom na rozmanitosť výrobkov vyrábaných v podnikoch Duferco a NLMK je na identifikáciu vážnych štrukturálnych zmien v usporiadaní svetového obchodu s týmito výrobkami potrebné brať do úvahy trh so surovou oceľou ako celok ako náhradný ukazovateľ usporiadania obchodu so špecifickými druhmi výrobkov vyrábaných v podnikoch Duferco a NLMK (ploché a dlhé výrobky, pásy) predovšetkým vzhľadom na to, že niektoré z nich sú medziproduktmi, ktoré sa môžu používať vo výrobe ďalších následných výrobkov (napr. sochory na výrobu drôtu, ploché výrobky na výrobu pásov).

6. Na základe údajov, na ktoré sa odvolávajú belgické orgány[4], došlo v krajinách EÚ-27 v období rokov 2006 až 2011 k poklesu výroby surovej ocele z 206,9 na 177,7 milióna ton (– 14,1 %, t. j. – 3,0 % ročnej miery rastu[5]), pričom celosvetovo výroba vzrástla z 1 249,0 na 1 518,3 milióna ton (+ 21,6 %, t. j. + 4,0 % ročnej miery rastu). To spôsobilo pokles trhového podielu krajín EÚ-27 na výrobe surovej ocele z hľadiska objemu zo 16,6 % v roku 2006 na 11,7 % v roku 2011 (– 29,4 %, t. j. – 6,7 % ročnej miery rastu). Na porovnanie sa v rovnakom období čínsky trhový podiel zvýšil z 33,7 % na 45,0 % (+ 33,6 %, t. j. 6,0 % ročnej miery rastu), pričom trhové podiely piatich najväčších výrobcov (ktorí spolu tvoria okolo 25 % až 30 % celosvetovej výroby) sa buď znížil (Japonsko, USA, Rusko), i keď nie tak výrazne ako v prípade krajín EÚ-27, alebo mierne zvýšil (Južná Kórea, India). Uvedené údaje preto dokazujú značný pokles trhového podielu EÚ v odvetví výroby surovej ocele na celosvetovej úrovni.

Trhový podiel vo výrobe surovej ocele na celosvetovej úrovni (objem)

Zdroj: World Steel Association, vlastné výpočty.

7. Účinky týchto zmien v usporiadaní obchodu ešte zhoršili ďalšie faktory, napríklad zníženie dopytu po oceli v automobilovom a stavebnom odvetví v EÚ v dôsledku hospodárskej krízy a relatívne zvýšenie výrobných nákladov (suroviny, energie, obmedzenia týkajúce sa životného prostredia atď.). Tieto faktory narušili konkurencieschopnosť oceliarskeho priemyslu EÚ a v posledných rokoch viedli k zániku vysokého počtu pracovných miest v oceliarskom odvetví v dôsledku zatvárania závodov alebo reštrukturalizácie niekoľkých výrobcov ocele v Európe[6]. Napríklad v rokoch 2008 až 2013 klesol počet osôb zamestnaných v metalurgickom priemysle (NACE Rev. 2 divízia 24 „Výroba a spracovanie kovov“) v krajinách EÚ-27 o približne 280 000 z 1,44 na 1,16 milióna (– 19,4 %)[7].

8. Od zriadenia EGF v roku 2007 prišli štyri žiadosti o mobilizáciu prostriedkov EGF v oceliarskom odvetví[8]. Tri z týchto žiadostí boli spojené s veľkými štrukturálnymi zmenami v usporiadaní svetového obchodu v dôsledku globalizácie[9] a jedna súvisela so svetovou finančnou a hospodárskou krízou[10].

Počet prepustených pracovníkov a splnenie kritérií článku 2 písm. b)

9. Žiadosť je založená na kritériu zásahu uvedenom v článku 2 písm. b) nariadenia o EGF, v ktorom sa stanovuje minimálny počet 500 prepustených pracovníkov v období deviatich mesiacov v podnikoch, ktoré pôsobia v tom istom hospodárskom odvetví vymedzenom na úrovni divízie NACE Rev. 2 a ktoré sa nachádzajú v jednom regióne alebo v dvoch susediacich regiónoch na úrovni NUTS 2.

10. Žiadosť sa týka 708 pracovníkov prepustených počas obdobia deviatich mesiacov od 22. januára 2013 do 22. októbra 2013 (čo zahŕňa 381 prepustených pracovníkov v podniku Duferco a 327 prepustených pracovníkov v podniku NLMK). Podniky Duferco a NLMK sa nachádzajú v tom istom regióne na úrovni NUTS 2 (BE32 Prov. Hainaut) a pôsobia v tom istom odvetví ekonomickej činnosti (divízia 24 klasifikácie NACE Rev. 2 „Výroba a spracovanie kovov“).

11. V roku 2006 skupina Duferco podpísala so skupinou NLMK (Novolipetsk Steel) dohodu o založení spoločného podniku s názvom SIF (Steel Invest & Finance) zaoberajúceho sa rôznymi priemyselnými činnosťami v Belgicku vrátane Duferco La Louvière SA, Duferco Clabecq SA a Carsid SA. V roku 2011 sa však akcionári rozhodli spoločný podnik zrušiť. Následkom toho sa Duferco La Louvière SA rozdelil na NLMK La Louvière SA, kde prebiehalo valcovanie za tepla a za studena, a Duferco Belgium SA, kde sa vyrábala elektrická oceľ a valcovaný drôt[11]. Keď bolo teda oznámené prepúšťanie v podnikoch Duferco a NLMK, medzi spoločnosťami už neexistoval žiadny právny zväzok, hoci stále vykonávali svoju činnosť na tom istom mieste v La Louvière. Od rozdelenia v roku 2011 medzi oboma spoločnosťami pretrvávali hospodárske a funkčné väzby, ale nemali žiadne spoločné vybavenie ani zamestnancov. Žiadosť sa teda týka dvoch oddelených postupov hromadného prepúšťania (zatvorenie spoločnosti v prípade Duferco a reštrukturalizácia v prípade NLMK).

12. Celkový počet prepustených pracovníkov bol vypočítaný odo dňa faktického ukončenia pracovnej zmluvy pred uplynutím doby, na ktorú bola uzavretá, ako sa stanovuje v článku 2 ods. 2 v druhej zarážke nariadenia o EGF („metóda 2“).

Vysvetlenie nepredvídateľnej povahy tohto prepúšťania

13. Belgické orgány argumentujú, že prepúšťanie v podnikoch Duferco a NLMK nebolo možné predvídať. V rokoch 2007 a 2012, počas existencie spoločného podniku a po jeho zrušení, NLMK a Duferco investovali do svojich tovární v La Louvière 82 miliónov EUR a 20 miliónov EUR v uvedenom poradí, čo dokazuje, že tam mali v úmysle svoje činnosti rozvíjať. Toto úsilie však rýchlo ohrozili neistoty spojené s účinkami hospodárskej krízy na usporiadania svetového obchodu s výrobkami z ocele, problémami nadmernej kapacity a intenzívnejšou konkurenciou. V dôsledku toho v decembri 2012 spoločnosť Duferco oznámila svoje rozhodnutie zatvoriť závod v La Louvière a prepustiť všetkých 381 pracovníkov. Prepúšťanie prebehlo v máji 2013. V decembri 2012 aj spoločnosť NLMK oznámila svoj zámer znížiť počet zamestnancov v závode v La Louvière a prepustiť 327 pracovníkov. Prepúšťanie prebehlo v štyroch fázach od mája do novembra 2013.

Identifikácia dotknutých pracovníkov

14. Belgické orgány odhadujú, že do opatrení spolufinancovaných z EGF sa zapojí 701 zo 708 prepustených pracovníkov (374 pracovníkov z Duferco a 327 pracovníkov z NLMK[12]). Rozdelenie dotknutých pracovníkov podľa spoločnosti:

Duferco

15. Rozdelenie dotknutých pracovníkov podľa pohlavia, štátnej príslušnosti a vekových skupín:

Kategória || Počet dotknutých pracovníkov

Pohlavie: || muži: || 362

|| ženy: || 12

štátna príslušnosť: || štátni príslušníci EÚ: || 372

|| štátni príslušníci krajín mimo EÚ: || 2

Veková skupina: || 15 – 24 rokov: || 8

|| 25 – 54 rokov: || 312

|| 55 – 64 rokov: || 54

|| nad 65 rokov: || 0

16. Žiadny z dotknutých pracovníkov, nemá dlhodobé zdravotné problémy ani telesné postihnutie.

17. Rozdelenie dotknutých pracovníkov podľa pracovného zaradenia[13]:

Hlavná skupina ISCO-08 || Počet dotknutých pracovníkov

1 Riadiaci pracovníci: || 32

2 Špecialisti || 2

3 Technici a odborní pracovníci || 18

4 Administratívni pracovníci || 17

5 Pracovníci v službách a obchode || 23

7 Kvalifikovaní pracovníci a remeselníci || 127

8 Operátori a montéri strojov a zariadení || 147

9 Pomocní a nekvalifikovaní pracovníci || 8

Neznámy/nie je k dispozícii || 0

NLMK

18. Rozdelenie dotknutých pracovníkov podľa pohlavia, štátnej príslušnosti a vekových skupín:

Kategória || Počet dotknutých pracovníkov

Pohlavie: || muži: || 316

|| ženy: || 11

štátna príslušnosť: || štátni príslušníci EÚ: || 327

|| štátni príslušníci krajín mimo EÚ: || 0

Veková skupina: || 15 – 24 rokov: || 6

|| 25 – 54 rokov: || 238

|| 55 – 64 rokov: || 83

|| nad 65 rokov: || 0

19. Žiadny z dotknutých pracovníkov, nemá dlhodobé zdravotné problémy ani telesné postihnutie.

20. Rozdelenie dotknutých pracovníkov podľa pracovného zaradenia:

Hlavná skupina ISCO-08 || Počet dotknutých pracovníkov

1 Riadiaci pracovníci: || 19

2 Špecialisti || 5

3 Technici a odborní pracovníci || 31

4 Administratívni pracovníci || 17

5 Pracovníci v službách a obchode || 9

7 Kvalifikovaní pracovníci a remeselníci || 85

8 Operátori a montéri strojov a zariadení || 126

9 Pomocní a nekvalifikovaní pracovníci || 35

Neznámy/nie je k dispozícii || 0

21. V súlade s článkom 7 nariadenia o EGF belgické orgány potvrdili, že budú dodržané princípy rovnakého zaobchádzania a nediskriminácie, pokiaľ ide o prístup k opatreniam, ako aj ich vykonávanie.

Opis príslušného územia, jeho orgánov a zainteresovaných strán

22. Prepúšťanie v podnikoch Duferco a NLMK postihlo predovšetkým oblasť La Louvière v provincii Hainaut valónskeho regiónu v juhovýchodnom Belgicku. Oblasť La Louvière, ktorá patrí zóny zamestnanosti stredný Hainaut (ďalšie dôležité mesto je Mons), je bývalá uhoľná a oceliarska oblasť a zamestnanosť tam silne závisí od tradičného ťažkého priemyslu a verejného sektora. Zóna zamestnanosti stredný Hainaut má okolo 510 000 obyvateľov (14 % obyvateľov Valónska). V spracovateľskom priemysle pracuje takmer 12 % platených zamestnancov v oblasti (15 100 pracovných miest). Ďalšími hlavnými odvetviami sú zdravotnícke a sociálne služby (18 % zamestnancov), vzdelávanie a verejná správa (11 %), obchod (11 %) a stavebníctvo (7 %). V roku 2012 bola miera zamestnanosti v strednom Hainaute (52,9 %) výrazne nižšia ako regionálny (56,9 %) a celoštátny (61,3 %) priemer[14]. V roku 2013 sa v strednom Hainaute nachádzalo okolo 42 300 uchádzačov o zamestnanie (t. j. 16,7 % uchádzačov o zamestnanie vo Valónsku). Dopyt po zamestnaní vo všeobecnosti kopíroval vývoj v regióne, ale v rámci stredného Hainautu sa vyskytujú rozdiely. V rokoch 2008 až 2012 dopyt po zamestnaní v oblasti Mons zostal vo všeobecnosti stabilný (– 0,8 %) a vzrástol (+ 5,5 %) v oblasti La Louvière, kde sú výraznejšie zastúpené odvetvia, ktoré kríza postihuje najviac (priemysel, stavebníctvo)[15]. V roku 2012 bola miera nezamestnanosti v oblasti stredný Hainaut 17,7 % v porovnaní s priemerom 15,8 % vo Valónsku a 11,2 % na celoštátnej úrovni[16]. Uchádzači o zamestnanie majú vo všeobecnosti nízku kvalifikáciu (51 % nemá vyššie stredoškolské vzdelanie v porovnaní so 47 % vo Valónsku) a miera dlhodobej nezamestnanosti je vysoká (38 % uchádzačov o zamestnanie je bez práce dlhšie než dva roky v porovnaní s 36 % vo Valónsku). Miera nezamestnanosti osôb vo veku od 18 do 25 rokov je takisto vysoká (39 % v porovnaní s 36 % vo Valónsku)[17].

23. Opatrenia realizuje FOREM (verejná služba pre zamestnanosť a odbornú prípravu valónskeho regiónu) prostredníctvom dvoch oddelení zodpovedných za prechod do iného zamestnania (cellules de reconversion), ktoré boli zriadené osobitne ako súčasť právnych záväzkov vyplývajúcich z postupu hromadného prepúšťania v každej zo spoločností[18]. Každé z oddelení zodpovedných za prechod do iného zamestnania v prípade podnikov Duferco a NLMK riadi výbor, ktorý združuje zástupcov valónskych verejných služieb zodpovedných za zamestnanosť, odbornú prípravu a hospodárske záležitosti, ako aj zástupcov FOREM-u, odborov a organizácií rezortnej odbornej prípravy.

24. Okrem FOREM-u sú do celkovej koordinácie a realizácie opatrení zapojené aj ďalšie organizácie:

– valónska vláda (predseda vlády valónskeho regiónu zodpovedný za koordináciu štrukturálnych fondov, minister pre zamestnanosť a odbornú prípravu, minister hospodárstva),

– odbory (FGTB, CSC),

– strediská rezortnej odbornej a technickej prípravy pôsobiace vo valónskom regióne (centres de compétences)[19],

– Agentúra francúzskeho spoločenstva v Belgicku pre Európsky sociálny fond (ESF).

Očakávané účinky prepúšťania na miestnu, regionálnu alebo celoštátnu zamestnanosť

25. Očakáva sa, že následkom prepúšťania v spoločnostiach Duferco a NLMK sa výrazne zvýši miera nezamestnanosti v oblasti La Louvière. Ako už bolo uvedené, oblasť La Louvière (stredný Hainaut) sa vyznačuje relatívne vysokou mierou nezamestnanosti, vysokým podielom dlhodobo nezamestnaných a nízkou úrovňou kvalifikácie a zručností. K prepúšťaniu v spoločnostiach Duferco a NLMK teda došlo v ťažkej miestnej sociálno-ekonomickej situácii. Metalurgický priemysel (ktorý je sústredený najmä v La Louvière) a odvetvie výroby nekovových minerálnych výrobkov (Mons, Saint-Ghislain a Soignies), ktoré zamestnávajú okolo 3 600 ľudí (t. j. 24 % pracovných miest v priemysle v oblasti stredný Hainaut), zaznamenali výrazný pokles počtu pracovných miest, konkrétne – 18,3 % v metalurgickom priemysle a – 27,6 % vo výrobe nekovových minerálnych výrobkov. Pracovný trh v strednom Hainaute charakterizuje veľký podiel priemyslu. Keďže je však priemysel vo veľkej miere závislý od svetového hospodárstva, počet pracovných miest vo výrobnom odvetví klesol z vyše 18 000 v roku 2000 na okolo 15 000 v roku 2012 (– 20 %). Podobne ako v ostatných častiach Valónska väčšina spoločností patrí do kategórie MSP (okolo 80 % z 9 400 podnikov v strednom Hainaute zamestnáva menej než 10 pracovníkov). Väčšina ľudí však pracuje v stredných a veľkých podnikoch. V podnikoch s 20 až 99 pracovníkmi (10,5 % podnikov v oblasti) sa nachádza takmer 32 % pracovných miest v oblasti, v podnikoch s 100 až 499 pracovníkmi (2,3 % podnikov) 32,5 % pracovných miest a v podnikoch s najmenej 500 pracovníkmi (2,5 % podnikov) 10,5 % pracovných miest. V posledných rokoch počet pracovníkov žijúcich v strednom Hainaute výrazne klesol, a to najmä v La Louvière a v odvetviach priemyselnej výroby (– 914 pracovníkov, – 5,2 %), stavebníctvo (– 437 pracovníkov, – 4 %) a obchod (– 326 pracovníkov, – 1,8 %). Aj susediaca oblasť Charleroi (južný Hainaut) čelí podobne vysokej miere nezamestnanosti, vysokému dopytu po pracovných miestach a rozsiahlemu prepúšťaniu s 960 prepustenými pracovníkmi v podniku Carsid (oceliarstvo) v rokoch 2012/2013 a okolo 1 400 prepustenými pracovníkmi v podniku Caterpillar (stavebné zariadenia) v roku 2014. Na to, aby si v tejto situácii pracovníci podnikov Duferco a NLMK našli prácu v tomto regióne, sa budú musieť rekvalifikovať a prejsť do iných odvetví a zamestnaní.

Personalizované služby, ktoré sa majú financovať, a rozpis odhadovaných nákladov

26. Len niektoré z opatrení, ktoré sú súčasťou činností realizovaných belgickými orgánmi na podporu prepustených pracovníkov z podnikov Duferco a NMLK, budú spolufinancované z EGF. Opatrenia, ktoré sú záväzné v zmysle postupu hromadného prepúšťania v Belgicku a ktoré sa vykonávajú ako súčasť bežných činností oddelení zodpovedných za prechod do iného zamestnania (napr. podpora pri prechode na iné pracovisko, odborná príprava, pomoc pri hľadaní zamestnania a kariérne poradenstvo atď.)[20] preto nie sú súčasťou tejto žiadosti o prostriedky z EGF. Celkový súbor opatrení (povinné opatrenia a opatrenia EGF) je pod správou FOREM-u.

27. Personalizované služby poskytované prepusteným pracovníkom ako súčasť činností spolufinancovaných z EGF pozostávajú z týchto opatrení (roztriedených do kategórií)[21]:

(1) Individuálna pomoc pri hľadaní zamestnania, správa prípadu a všeobecné informačné služby:

– Prechod do iného zamestnania (podpora/usmernenie/integrácia): Tento súbor služieb vychádza zo štandardných činností, ktoré realizujú oddelenia zodpovedné za prechod do iného zamestnania. Tieto služby bude zabezpečovať tím zložený zo zamestnancov FOREM-u (projektový manažér, špecializovaní poradcovia) v spolupráci so zástupcami bývalých pracovníkov, ktorí pôsobia ako „sociálni pomocníci“ (accompagnateurs sociaux) s cieľom podporiť pracovníkov, aby sa zapojili do opatrení, a pomôcť im s administratívnymi úkonmi. Na uľahčenie kontaktu medzi pracovníkmi sú služby poskytované všetkým prepusteným pracovníkom spoločne v určených priestoroch. Služby tvoria tri druhy činností: i) informovanie všetkých pracovníkov o postupoch pri hľadaní zamestnania (ako napísať životopis a žiadosť o zamestnanie, ako využívať internetové zdroje atď.), vysvetlenie platných pracovných predpisov (týkajúcich sa presunu na iné pracovisko, nezamestnanosti, pracovnej zmluvy, dôchodku), zvyšovanie povedomia o diskriminácii, prezentácia povolaní a odvetví, ktoré majú potenciál atď.; ii) individuálne pohovory s poradcom z FOREM-u (audit zručností, kariérna dráha, pokyny k odbornej príprave atď.); iii) bezplatný a otvorený prístup k nástrojom na hľadanie zamestnania (IT vybavenie s pripojením na internet, telefón, potrebné dokumenty atď.). Toto opatrenie sa bude týkať všetkých 701 dotknutých pracovníkov a bude trvať maximálne 24 mesiacov.

– Podpora pri hľadaní zamestnania: FOREM bude realizovať špecifické činnosti, ktoré pracovníkom pomôžu pri hľadaní zamestnania a pri prekonávaní ťažkostí pri prechode do iného zamestnania. Patria sem stretnutia prepustených pracovníkov s potenciálnymi zamestnávateľmi (priraďovanie voľných pracovných miest k vhodným žiadostiam), návštevy podnikov, stretnutia s náborovými pracovníkmi zamerané na prípravu na pracovný pohovor a výmena skúseností s inými pracovníkmi, ktorí už boli preškolení alebo si našli zamestnanie po hromadnom prepúšťaní. Tieto opatrenia by prípadne mohli byť poskytnuté všetkým 701 dotknutým pracovníkom (na dobrovoľnom základe, v závislosti od individuálnych potrieb); očakáva, že sa bude chcieť zúčastniť 450 osôb.

(2) Odborná príprava a rekvalifikácia:

– Integrovaná odborná príprava: FOREM alebo centres de competences, príp. IFAPME[22] by mohli potenciálne všetkým 701 dotknutým pracovníkom poskytnúť rôzne typy kurzov odbornej prípravy (v závislosti od typu kurzu). Očakáva sa, že sa bude chcieť zúčastniť 350 osôb. Ako prvý krok budú zamestnanci FOREM-u pomáhať každému účastníkovi stanoviť si pracovné ciele a vybrať si jeden z troch modulov odbornej prípravy. Pracovníci, ktorí by sa mohli rekvalifikovať na pracovné miesto podobné tomu, ktoré mali v podnikoch Duferco alebo NLMK, by mohli absolvovať buď špecifický modul, príp. modul špecializácie (40 hodín) a prispôsobiť tak svoje spôsobilosti aktuálnym potrebám (napr. obsluha vysokozdvižného vozíka, špecifické metódy zvárania, znalosti v oblasti IT), alebo doplnkový kurz na získanie nových kvalifikácií (320 hodín), ktorý by im umožnil uchádzať sa o zamestnanie v niektorom z nových povolaní v odvetví priemyslu. Na rekvalifikáciu do úplne inej oblasti činnosti by pracovníci mohli absolvovať kurz odbornej prípravy (v priemere 960 hodín), aby získali spôsobilosti potrebné na výkon takéhoto povolania. Na konci každého modulu odbornej prípravy je možné nové zručnosti posúdiť a zdokumentovať. Podľa typu odbornej prípravy a charakteru spôsobilostí by účastníci získali buď formálne certifikáty o zručnostiach (t. j. osvedčenie o spôsobilosti), certifikát o účasti (v prípade spôsobilostí alebo povolaní, pre ktoré neexistuje žiadne formálne osvedčenie), alebo potvrdenie zručností (v prípade zručností a spôsobilostí nadobudnutých mimo formálnych kurzov odbornej prípravy). Formálne uznanie zručností sa overuje skúškami, po ktorých sa udelí tzv. „Potvrdenie o spôsobilostiach nadobudnutých po absolvovaní odbornej prípravy“ (Certificat des Compétences Acquises en Formation – CECAF). Zručnosti sa overujú skúškami, po ktorých sa udelí osvedčenie o spôsobilosti (titres de compétences).

– Odovzdávanie skúseností: Skúsení pracovníci si môžu zdokonaliť zručnosti a odborné znalosti tým, že sa stanú učiteľmi alebo školiteľmi v odbornom vzdelávaní. FOREM a združenia z rôznych oblastí odborného vzdelávania vypracujú osobitný modul na zvýšenie informovanosti a činnosti pred odbornou prípravou, ktorý má podporiť niektorých pracovníkov, aby sa nechali vyškoliť a stali sa učiteľmi odbornej prípravy. Súčasťou tohto modulu bude poskytovanie špecifických informácií, technickej pomoci, organizácia stretnutí s odborníkmi z praxe a návštev podnikov. Modul bude trvať osem týždňov a bude zameraný na približne 10 pracovníkov.

(3) Podpora podnikania:

– Podpora zakladania podnikov: Pracovníkom, ktorí zvažujú založenie vlastného podniku, poskytne poradenstvo a podporu poradca pri zakladaní podniku z FOREM-u. Táto podpora zahŕňa dve hlavné činnosti: i) spoločné informačné stretnutia na zvyšovanie informovanosti o príležitostiach na zakladanie podnikov, poskytovanie informácií o právnych aspektoch a opatrenia na podporu zakladania podnikov; ii) individuálne pohovory so záujemcami s cieľom zhodnotiť ich projekty a skontaktovať ich s organizáciami a poskytovateľmi služieb na podporu podnikania. Poradca bude úzko spolupracovať s oddeleniami zodpovednými za prechod do iného zamestnania, aby pracovníkom pomohol s podnikateľskými projektmi. Na informačných stretnutiach sa očakáva účasť okolo 50 pracovníkov a okolo desať by sa zúčastnilo pohovorov a následných činností.

– Podpora kolektívnych projektov: Skupine pracovníkov, ktorá možno zvažuje spoločne založiť „sociálny“ podnik, poskytnú poradenstvo a podporu špecializovaná poradenská služba (vybraná na základe výzvy na predkladanie návrhov) a oddelenia zodpovedné za prechod do iného zamestnania. Súčasťou tejto podpory sú stretnutia zamerané na zvýšenie informovanosti a povedomia o zakladaní podniku a základných manažérskych zručnostiach a na poradenstvo súvisiace so zakladaním podniku (napr. vypracovanie podnikateľského plánu, právneho štatútu, marketing atď.). Na pokrytie počiatočných nákladov takýchto podnikateľských projektov môžu byť udelené granty. Pracovníci musia predložiť žiadosť, ktorá bude obsahovať opis projektu (napr. zručnosti a skúsenosti pracovníkov, štúdia uskutočniteľnosti, finančná analýza, trhový potenciál, vyhliadky rastu, sociálno-ekonomický prínos atď.). Podporné výbory oddelení zodpovedných za prechod do iného zamestnania, ktoré združujú predstaviteľov zamestnancov, odborov a FOREM-u, žiadosť posúdia a rozhodnú, či grant udelia alebo nie. Každý pracovník zapojený do projektu môže získať grant vo výške 5 000 eur (finančné prostriedky všetkých zúčastnených pracovníkov sa spoja). Granty sa môžu použiť na nákup zariadení a tovarov, propagáciu, poradenstvo, odbornú prípravu atď. Poradenská služba bude spravovať granty a podávať FOREM-u správy o využívaní prostriedkov (faktúry a podporná dokumentácia). Očakáva sa, že na tomto opatrení sa zúčastní 25 pracovníkov a že im bude udelených 10 grantov na podporu.

28. Tieto opatrenia sú aktívnymi opatreniami trhu práce v rámci oprávnených činností stanovených v článku 3 nariadenia o EGF.

29. Celkové náklady na všetky opatrenia sa odhadujú na 1 963 912 EUR, vrátane 1 891 134 EUR na personalizované služby a 72 778 EUR na vykonávanie EGF (3,7 % z celkových nákladov). Celková výška finančného príspevku požadovaného z EGF je 981 956 EUR (50 % celkových nákladov).

Opatrenia || Odhadovaný počet dotknutých pracovníkov || Odhadované náklady na dotknutého pracovníka (v EUR)* || Celkové náklady (EGF a spolufinancovanie zo štátnych zdrojov) (v EUR)*

Personalizované služby: || || ||

1. Individuálna pomoc pri hľadaní zamestnania, správa prípadu a všeobecné informačné služby: || || ||

– Prechod do iného zamestnania (podpora/usmernenie/integrácia) || 701 || 1 963 || 1 375 800

– Podpora pri hľadaní zamestnania || 450 || 100 || 45 000:

2. Odborná príprava a rekvalifikácia: || || ||

– Integrované vzdelávanie || 350 || 1 100 || 384 834

– Odovzdávanie skúseností || 10 || 300 || 3 000

3. Podpora podnikania: || || ||

– Podpora zakladania podnikov: || 50 || 450 || 22 500

– Podpora kolektívnych projektov: || 25 || 2 400 || 60 000

Medzisúčet: || – || – || 1 891 134

Výdavky na vykonávanie EGF: || || ||

1. Prípravné činnosti || – || – || 0

2. Riadenie || – || – || 28 978

3. Informácie a propagácia: || – || – || 43 800

4. Kontrolné činnosti || – || – || 0

Medzisúčet: || – || – || 72 778

Celkové náklady: || – || – || 1 963 912

Príspevok z EGF (50 % celkových nákladov) || – || – || 981 956

*Zaokrúhlené hodnoty

30. Belgické orgány potvrdili, že tieto opatrenia dopĺňajú opatrenia financované zo štrukturálnych fondov, a že boli zavedené vhodné mechanizmy, aby sa zabránilo dvojitému financovaniu.

Dátum, odkedy sa začali alebo sa plánujú začať poskytovať personalizované služby pre dotknutých pracovníkov

31. Belgické orgány začali dotknutým pracovníkom poskytovať personalizované služby 1. júna 2013. Výdavky na tieto opatrenia sú preto oprávnené na finančný príspevok z EGF od uvedeného dátumu.

Postupy konzultácií so sociálnymi partnermi

32. Uvedené opatrenia sú výsledkom mnohých diskusií a prípravných stretnutí, ktoré sa konali od apríla 2012 do júla 2013 s rôznymi zainteresovanými sociálnymi partnermi. Ako už bolo uvedené, odbory sú priamo zapojené do riadenia oddelení zodpovedných za prechod do iného zamestnania, ako aj do realizácie určitých opatrení.

33. Belgické orgány potvrdili, že boli splnené požiadavky stanovené vo vnútroštátnych právnych predpisoch a v právnych predpisoch EÚ, ktoré sa týkajú hromadného prepúšťania.

Informácie o opatreniach, ktoré sú povinné podľa vnútroštátnych právnych predpisov alebo kolektívnych zmlúv

34. Podľa belgických federálnych právnych predpisov[23] musia podniky, v ktorých dôjde k hromadnému prepúšťaniu, poskytnúť prepusteným pracovníkom služby súvisiace s prechodom do iného zamestnania. Služby súvisiace s prechodom do iného zamestnania musia byť poskytované v dĺžke najmenej 30 hodín počas troch mesiacov pracovníkom vo veku do 45 rokov a najmenej 60 hodín počas šiestich mesiacov pracovníkom vo veku 45 rokov a viac. Všetci pracovníci, ktorí nemajú iba dočasný pracovný pomer, až na niektoré osobitné výnimky, musia využiť služby súvisiace s prechodom do iného zamestnania. Podľa valónskych právnych predpisov[24] môžu organizácie zastupujúce pracovníkov požiadať FOREM o zriadenie oddelenia zodpovedného za prechod do iného zamestnania, ktoré bude poskytovať podporu prepusteným pracovníkom. Rozhodnutie FOREM-u zriadiť oddelenie zodpovedné za prechod do iného zamestnania je dobrovoľné a zapojenie zamestnávateľov alebo pracovníkov do opatrení realizovaných týmto oddelením nie je povinné. Napriek tomu však možno služby zabezpečované uvedeným oddelením považovať za splnenie právnych záväzkov, pokiaľ ide o služby súvisiace s prechodom do iného zamestnania.

35. Belgické orgány potvrdili, že:

– finančný príspevok z EGF nebude nahrádzať opatrenia, za ktoré sú podľa vnútroštátneho práva alebo kolektívnych zmlúv[25] zodpovedné podniky,

– týmito opatreniami sa poskytuje podpora jednotlivým pracovníkom a nepoužívajú sa na reštrukturalizáciu podnikov alebo odvetví,

– na opatrenia sa neposkytne finančná podpora z iných fondov alebo finančných nástrojov Únie[26].

Systémy riadenia a kontroly

36. Žiadosť obsahuje podrobný opis systému riadenia a kontroly, v ktorom sú špecifikované povinnosti zainteresovaných subjektov. Riadiaci výbor, zložený zo všetkých organizácií zapojených do realizácie opatrení v rámci EGF, ručí za následné monitorovanie a koordináciu. Finančný príspevok z EGF budú riadiť a kontrolovať tie isté subjekty ako v prípade Európskeho sociálneho fondu. Jeden subjekt v rámci agentúry ESF federácie Valónsko-Brusel (predtým francúzske spoločenstvo v Belgicku) bude vystupovať ako riadiaci orgán a iný nezávislý subjekt v rámci agentúry ESF ako platobný orgán. Generálny sekretariát federácie Valónsko-Brusel bude vystupovať ako certifikačný orgán a FOREM ako sprostredkovateľ.

Financovanie

37. Článok 12 nariadenia Rady (EÚ, Euratom) č. 1311/2013, ktorým sa stanovuje viacročný finančný rámec na roky 2014 – 2020[27], umožňuje mobilizovať prostriedky EGF s ročným stropom 150 mil. EUR (v cenách z roku 2011) nad rámec príslušných okruhov finančného rámca.

38. Vzhľadom na maximálnu možnú sumu finančného príspevku z EGF, ako aj na možnosti prerozdelenia rozpočtových prostriedkov, Komisia navrhuje mobilizovať prostriedky EGF v celkovej výške požadovaného príspevku (981 956 EUR), ktorá predstavuje 50 % celkových nákladov na navrhované opatrenia.

39. Navrhované rozhodnutie mobilizovať prostriedky EGF prijmú spoločne Európsky parlament a Rada, ako sa stanovuje v bode 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení[28].

40. Komisia osobitne predkladá žiadosť o presun s cieľom zahrnúť do rozpočtu na rok 2015 osobitné viazané rozpočtové prostriedky, ako sa vyžaduje v bode 13 Medziinštitucionálnej dohody z 2. decembra 2013.

Zdroj platobných rozpočtových prostriedkov

41. Na úhradu sumy 981 956 EUR sa použijú rozpočtové prostriedky pridelené do rozpočtového riadka EGF v rozpočte na rok 2015.

Návrh

ROZHODNUTIE EURÓPSKEHO PARLAMENTU A RADY

o mobilizácii prostriedkov Európskeho fondu na prispôsobenie sa globalizácii podľa bodu 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení [žiadosť Belgicka EGF/2013/007 BE/Hainaut steel (Duferco-NLMK)]

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii[29], a najmä na jeho článok 12 ods. 3,

so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení[30], a najmä na jej bod 13,

so zreteľom na návrh Európskej komisie[31],

keďže:

(1) Európsky fond na prispôsobenie sa globalizácii (EGF) bol zriadený s cieľom poskytovať dodatočnú podporu pracovníkom, ktorí boli prepustení v dôsledku veľkých štrukturálnych zmien v usporiadaní svetového obchodu spôsobených globalizáciou a pomôcť im pri ich opätovnom začleňovaní sa na trh práce.

(2) EGF neprekročí maximálnu ročnú sumu 150 miliónov EUR (v cenách z roku 2011), ako sa to stanovuje v článku 12 nariadenia Rady (EÚ, Euratom) č. 1311/2013, ktorým sa ustanovuje viacročný finančný rámec na roky 2014 – 2020[32].

(3) Belgicko 27. septembra 2013 predložilo žiadosť o mobilizáciu prostriedkov EGF v súvislosti s prepúšťaním v podnikoch Duferco Belgium SA a NLMK La Louvière SA a do 4. júla 2014 ju dopĺňalo o ďalšie informácie. Táto žiadosť spĺňa požiadavky na stanovenie finančných príspevkov podľa článku 10 nariadenia (ES) č. 1927/2006. Komisia preto navrhuje mobilizovať prostriedky vo výške 981 956 EUR.

(4) Preto by sa v súvislosti so žiadosťou predloženou Belgickom mali mobilizovať prostriedky EGF s cieľom poskytnúť finančný príspevok.

PRIJALI TOTO ROZHODNUTIE:

Článok 1

V rámci všeobecného rozpočtu Európskej únie na rozpočtový rok 2015 sa mobilizujú prostriedky Európskeho fondu na prispôsobenie sa globalizácii (EGF) s cieľom poskytnúť sumu 981 956 EUR vo forme viazaných a platobných rozpočtových prostriedkov.

Článok 2

Toto rozhodnutie sa uverejní v Úradnom vestníku Európskej únie.

V Bruseli

Za Európsky parlament Za Radu

predseda predseda

[1] Ú. v. EÚ L 406, 30.12.2006, s. 1.

[2] Spoločnosť Duferco bola zákazníkom spoločnosti Carsid, ktorý bol v rokoch 2006 – 2011 súčasťou spoločného podniku spoločností Duferco a NMLK. Táto žiadosť preto súvisí so žiadosťou EGF/2013/002 BE/Carsid.

[3] Štatistická klasifikácia ekonomických činností Rev. 2.

[4] Zdroj: World Steel Association, Steel Statistical Yearbook 2012 (Svetové oceliarske združenie, štatistická ročenka 2012).

[5] Kumulovaná ročná miera rastu.

[6] Pozri oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov – Akčný plán pre konkurencieschopný a udržateľný oceliarsky priemysel v Európe [COM(2013) 407].

[7] Zdroj: Eurostat (online údajový kód: lfsa_egan22d). Nie sú k dispozícii podrobnejšie špecifikované údaje o zamestnanosti podľa odvetví ako na úrovni divízie NACE Rev. 2.

[8] Pozri databázu EGF k dispozícii na http://ec.europa.eu/social/main.jsp?catId=582.

[9] Pozri návrhy Komisie týkajúce sa prípadov EGF/2009/022 BG/Kremikovtsi (žiadosť zamietnutá Komisiou), EGF/2012/010 RO/Mechel [rozhodnutie COM(2014) 255 final zo 7. 5. 2014], EGF/2013/002 BE Carsid (žiadosť predložená Komisii 2. apríla 2013).

[10] Prípad EGF/2010/007 AT/Steiermark/Niederösterreich. Rozhodnutie 2011/652/EÚ z 27. septembra 2011 (Ú. v. EÚ L 263, 7.10.2011, s. 9).

[11] Podnik Duferco Clabecq SA ostal vo vlastníctve NLMK a stal sa z neho NKMK Clabecq SA. Podnik Carsid SA kúpila externá spoločnosť Steel Project Development SA.

[12] Zvyšných 7 pracovníkov buď nepožiadalo o využívanie opatrení na ich preradenie, alebo sa rozhodlo požiadať o výnimku (pracovníci, ktorí majú nad 58 rokov alebo odpracovali viac ako 38 rokov).

[13] Príslušné hlavné skupiny medzinárodnej štandardnej klasifikácie zamestnaní (ISCO-08).

[14] Zdroj: Steunpunt WSE, výpočty FOREM.

[15] Zdroj: ONSS / RSZ.

[16] Zdroj: Steunpunt WSE.

[17] Zdroj: FOREM.

[18] Hoci formálne vznikli dve oddelenia zodpovedné za prechod do iného zamestnania, v praxi fungujú ako jeden celok pre oba prípady hromadného prepúšťania vzhľadom na výhody spoločných opatrení pre pracovníkov oboch spoločností z organizačných dôvodov (zamestnanci, priestory, vybavenie atď.) a kvôli povahe vykonávaných činností.

[19] Strediská „centres de compétences“ vykonávajú činnosti odbornej prípravy, pripravujú štúdie a činnosti zamerané na zvyšovanie informovanosti o špecifických povolaniach alebo rezortoch. Boli zriadené v rámci partnerstva medzi valónskym regiónom, FOREM-om, sociálnymi partnermi z príslušných rezortov, výskumnými strediskami a univerzitami.

[20] Pozri odsek 34.

[21] V žiadosti predloženej 4. júla 2014 belgické orgány podstatne zmenili súbor opatrení tak, aby zodpovedal skutočnému stavu realizácie týchto opatrení. Niekoľko opatrení, ktoré boli pôvodne plánované, sa už v žiadosti neuvádza.

[22] IFAPME (Institut wallon de Formation en Alternance et des indépendants et Petites et Moyennes Entreprises) je verejný inštitút odbornej prípravy, ktorý zabezpečuje duálnu odbornú prípravu súvisiacu so zamestnaním vo forme učňovského vzdelávania, ako aj osobitné kurzy pre manažérov MSP.

[23] Arrêté royal relatif à la gestion active des restructurations z 9 marca 2006 (Belgisch Staatsblad / Moniteur Belge, 31.3.2006, éd. 2, s. 18309).

[24] Décret de la Région wallonne relatif au plan d’accompagnement des reconversions z 29 januára 2004 (Belgisch Staatsblad / Moniteur Belge, 10.3.2004, s. 13547).

[25] Finančný príspevok z EGF umožní belgickým orgánom rozšíriť poskytovanie služieb súvisiacich s prechodom do iného zamestnania nad rámec predpísaných období a zároveň realizovať dodatočné opatrenia. Pri výpočte nákladov pridelených z EGF belgické orgány zohľadnia opatrenia, ktoré sa realizovali počas zákonom predpísaného obdobia (toto sa vzťahuje len na opatrenie „Prechod do iného zamestnania (podpora/usmernenie/integrácia)“. Počet hodín služieb súvisiacich s prechodom do iného zamestnania poskytnutých počas predpísaného obdobia sa odpočíta od celkového počtu hodín služieb súvisiacich s prechodom do iného zamestnania, na ktoré má každý cieľový príjemca nárok.

[26] Finančná podpora z ESF bola poskytnutá v rámci osi 2.2 konvergenčného operačného programu na obdobie rokov 2008 – 2013 na projekt (EnTrain – En Transition-Reconversion-Accompagnement) zameraný na rozvoj všeobecných vzdelávacích metód oddelenia zodpovedného za prechod do iného zamestnania.

[27] Ú. v. EÚ L 347, 20.12.2013, s. 884.

[28] Ú. v. EÚ C 373, 20.12.2013, s. 1.

[29] Ú. v. EÚ L 406, 30.12.2006, s. 1.

[30] Ú. v. EÚ C 373, 20.12.2013, s. 1.

[31] Ú. v. EÚ C [...], [...], s. [...].

[32] Ú. v. EÚ L 347, 20.12.2013, s. 884.